FI Euroopan unionin virallinen lehti L 197/1

KOMISSION DELEGOITU ASETUS (EU) 2017/1393,

annettu 24 päivänä toukokuuta 2017,

tiettyä Pohjanmerellä harjoitettavaa pienten pelagisten lajien kalastusta ja tiettyä Pohjanmerellä teollisiin tarkoituksiin harjoitettavaa kalastusta koskevasta poisheittämissuunnitelmasta annetun delegoidun asetuksen (EU) N:o 1395/2014 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 6 kohdan ja 18 artiklan 1 ja 3 kohdan,

sekä katsoo seuraavaa:

(1) Asetuksen (EU) N:o 1380/2013 tavoitteena on saaliiden poisheittämisen lopettaminen asteittain unionin kalastuksissa ottamalla käyttöön purkamisvelvoite, joka koskee saalisrajoitusten alaisten lajien saaliita.

(2) Komission delegoidussa asetuksessa (EU) N:o 1395/2014 (2) vahvistettiin poisheittämissuunnitelma purkamisvelvoitteen panemiseksi täytäntöön tietyissä Pohjanmerellä harjoitettavissa pienten pelagisten lajien kalastuksissa ja tietyissä Pohjanmerellä teollisiin tarkoituksiin harjoitettavissa kalastuksissa.

(3) Asetuksen (EU) N:o 1380/2013 15 artiklan 6 kohdan mukaisesti yhdessä asetuksen 15 artiklan 5 kohdan a alakohdan kanssa poisheittämissuunnitelmiin voi sisältyä teknisiä toimenpiteitä tahattomien saaliiden vähentämiseksi tai mahdollisuuksien mukaan välttämiseksi.

(4) Alankomailla, Belgialla, Ranskalla, Ruotsilla, Saksalla, Tanskalla ja Yhdistyneellä kuningaskunnalla on Pohjanmerellä välitön kalastuksenhoitoetu. Pohjanmeren neuvoa-antavaa toimikuntaa ja pelagisia kantoja koskevaa neuvoa-antavaa toimikuntaa kuultuaan kyseiset jäsenvaltiot toimittivat teknistä toimenpidettä koskevan yhteisen suosituksen 7 päivänä helmikuuta 2017.

(5) Yhteisessä suosituksessa esitetään erityisesti delegoidun asetuksen (EU) N:o 1395/2014 muuttamista siten, että siihen sisällytetään poikkeus neuvoston asetuksen (EY) N:o 850/98 (3) 21 artiklan 3 kohdasta, jossa kielletään tiettyjen pyydysten käyttö Tanskan Pohjanmeren-rannikkoalueella.

(6) Asetuksen (EY) N:o 850/98 21 artiklan 3 kohdassa säädetty kielto on otettu käyttöön kilohailin kalastuksessa sivusaaliina pyydetyn sillin suojelemiseksi.

(7) Asianomaisten jäsenvaltioiden toteuttamien kuulemisten mukaan sillin osuus kyseisellä alueella otetuissa saalisnäytteissä on nykyisin pienempi kuin sillin osuus alueen ulkopuolella otetuissa saalisnäytteissä. Kuulemiset osoittavat, että asetuksen (EY) N:o 850/98 21 artiklan 3 kohdassa vahvistettu kielto ei nykyisellään mahdollista tarvittavaa joustoa, jotta alukset voisivat kalastaa siellä, missä ne voivat vähentää tahattomia sivusaaliitaan mahdollisimman paljon.

(8) Asiaankuuluvilta tieteellisiltä elimiltä on saatu tieteelliset lausunnot, joita Kansainvälinen merentutkimusneuvosto (ICES) on tarkastellut. Kalastusta ja vesiviljelyä käsittelevä asiantuntijaryhmä kokoontui 28 päivänä helmikuuta 2017 ja keskusteli kyseessä olevista toimenpiteistä.

(9) ICES:n lausunnon (4) mukaan kilohailin koekalastuksessa pyydetyn sillin osuus painon mukaan oli suurempi kilohailin kalastuskieltoalueen ulkopuolella kuin itse alueella mutta lukumäärän mukaan mitattuna eroa ei ollut. Tämän perusteella voidaan olettaa, että kilohailin kalastuskieltoalueella kalastettaessa saataisiin vähemmän tahattomia sillisaaliita (painon mukaan) kuin alueen ulkopuolella kalastettaessa, ja ICES pitää epätodennäköisenä, että silli- tai kilohailikantoihin kohdistuisi minkäänlaisia vaikutuksia, jos kilohailin kalastuskieltoalue kumottaisiin. ICES katsoo, ettei kilohailin kalastuskieltoaluetta ole tarpeen tarkastella enempää, koska muut hoitotoimenpiteet ovat riittäviä sillin sivusaaliiden valvomiseksi.

(10) Yhteisessä suosituksessa ehdotetut toimenpiteet ovat asetuksen (EU) N:o 1380/2013 18 artiklan 3 kohdan mukaisia ja voidaan sisällyttää delegoituun asetukseen (EU) N:o 1395/2014.

(11) Sen vuoksi delegoitua asetusta (EU) N:o 1395/2014 olisi muutettava.

(12) Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, tämän asetuksen olisi tultava voimaan heti sen julkaisemisen jälkeen,

ON HYVÄKSYNYT TÄMÄN ASETUKSEN:

1 artikla

Lisätään delegoituun asetukseen (EU) N:o 1395/2014 4 a artikla seuraavasti:

”4 a artikla Tekniset toimenpiteet kilohailin kalastuksia varten Tanskan Pohjanmeren-rannikkoalueella Poiketen siitä, mitä asetuksen (EY) N:o 850/98 21 artiklan 3 kohdassa säädetään, sallitaan kilohailin kalastus Tanskan Pohjanmeren-rannikkoalueella, joka määritellään mainitun artiklan 1 kohdan c alakohdassa, seuraavilla pyydyksillä: a) vedettävät pyydykset, joiden silmäkoko on pienempi kuin 32 mm; b) kurenuotat; tai c) verkot, pussiverkot, riimuverkot ja ajoverkot, joiden silmäkoko on pienempi kuin 30 mm.”

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 24 päivänä toukokuuta 2017. Komission puolesta Puheenjohtaja Jean-Claude JUNCKER

(1) EUVL L 354, 28.12.2013, s. 22.

(2) Komission delegoitu asetus (EU) N:o 1395/2014, annettu 20 päivänä lokakuuta 2014, tiettyä Pohjanmerellä harjoitettavaa pienten pelagisten lajien kalastusta ja tiettyä Pohjanmerellä teollisiin tarkoituksiin harjoitettavaa kalastusta koskevasta poisheittämissuunnitelmasta (EUVL L 370, 30.12.2014, s. 35).

(3) Neuvoston asetus (EY) N:o 850/98, annettu 30 päivänä maaliskuuta 1998, kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla (EYVL L 125, 27.4.1998, s. 1).

(4) http://www.ices.dk/sites/pub/Publication%20Reports/Forms/DispForm.aspx?ID=32869